רצח סוזנה פלדמן

סוזנה מריה פלדמן (נולדה ב-2 בנובמבר 2003) הייתה נערה יהודייה-גרמנייה בת 14 שנאנסה ונרצחה בליל 22 במאי 2018 בוויסבאדן, גרמניה. עלי בשאר אחמד זבארי, מבקש מקלט בן 21 מכורדיסטן העיראקית, הודה ברצח, נמצא אשם ביולי 2019 ונשפט למאסר עולם.

 הרצח ולכידת הרוצח 
סוזנה פלדמן דווחה כנעדרת על ידי אמה בשעה 21:00 ב-23 במאי 2018, לאחר שבאופן לא אופייני היא לא חזרה לביתה בבוקר וסיפרה לאמה שהיא נשארת אצל חברים. זמן קצר לפני שנחנקה למוות, היא שלחה הודעה לחברה: "תעזרו לי, אני רוצה ללכת והם לא נותנים לי. הם מחזיקים אותי כאן". שרידיה נמצאו על ידי המשטרה בתחילת יוני כשהם קבורים ליד מסילת רכבת מקומית, לאחר שקיבלו מידע על המיקום ממהגר בן 13 שגר באותו מקלט לפליטים עם זבארי. בבדיקת הגופה נמצא כי היא נאנסה ואז נחנקה למוות באותו לילה.

אמה של פלדמן, דיאנה, המשיכה לקבל הודעות ווטסאפ מהמכשיר הסלולרי של בתה לאחר מותה. סוזנה פגשה מספר פליטים בוויסבאדן, כולל אחיו הצעיר של עלי, ודרכה נוצרה ההיכרות ביניהם. לטענת דיאנה, התרבות הגרמנית של קבלת מהגרים הובילה לרצח והיא קראה למרקל להתפטר.

עלי בשאר אחמד זבארי נולד ב-11 במרץ 1997. הוא השתמש בשמו השני כשם משפחה כשהגיע לגרמניה. לפי שטפן מילר, ראש המשטרה של מערב הסן, סביר להניח שזבארי היגר לגרמניה באוקטובר 2015 כחלק מגל הגירת הפליטים לאירופה במאה ה-21. זבארי התגורר במקלט לפליטים במחוז ארבנהיים בוויסבאדן והיה ידוע לרשויות המשטרה בפשעים אחרים הקשורים לאלימות. בקשת המקלט שלו נדחתה ב-2016, אך הוא הורשה להישאר בגרמניה בזמן שערעורו נבדק. הוא היה גם אחד מכמה חשודים בתקיפה מינית של ילדה בת 11 שגרה באותו מקלט לפליטים.

זבארי, יחד עם הוריו וחמשת אחיו ואחיותיו, עזב את גרמניה ב-2 ביוני 2018 תוך שימוש בשמות בדויים. ב-8 ביוני 2018 הוא נתפס בצפון עיראק על ידי הרשויות הכורדיות. לפי טארק אחמד, מפקד המשטרה של דהוכ, בה נעצר החשוד, זבארי הודה שחנק את פלדמן אך הכחיש שאנס אותה.

דיטר רומן, ראש המשטרה הפדרלית של גרמניה, נסע לעיראק והחזיר את החשוד לגרמניה בעזרת הרשויות באזור כורדיסטן. הממשלה המרכזית בעיראק הגישה מחאה רשמית לגרמניה. בהתבסס על מידע שסיפקה ממשלת עיראק, אמר התובע אוליבר קון כי החשוד ככל הנראה מבוגר יותר מהגיל שרשם במסמכים הגרמניים שלו. "די ולט" דיווח כי פער הגיל נבע מכך שכאשר החשוד ומשפחתו ביקשו מקלט בגרמניה ב-2015, הם טענו שאין להם מסמכי זהות, ובהמשך הציגו מסמכים עיראקיים בקונסוליה בפרנקפורט. מכיוון שזבארי היה בן 21, הוא הועמד לדין כמבוגר.

 השלכות ציבוריות 
המועצה המרכזית של יהודי גרמניה אישרה כי הקורבן הייתה חברה בקהילה היהודית במיינץ והביעה תנחומים לחברים ולמשפחה.

האירוע היה אחד מסדרת פשעים בולטים של מבקשי מקלט שהובילו לדיון פוליטי על מדיניות המהגרים הגרמנית. הועלתה השאלה כיצד זבארי הורשה להישאר בגרמניה לאחר שבקשתו נדחתה ב-2016. פוליטיקאים ובהם כריסטיאן לינדנר תהו כיצד החשוד ומשפחתו הצליחו לעזוב את גרמניה באמצעות זהויות מזויפות. ה-Süddeutsche Zeitung ציין כי רצח פלדמן הופיע כאחד מרשימת מקרים של נשים גרמניות נוספות שנרצחו על ידי מבקשי מקלט, ובהן הרציחות של מריה לדנבורגר מפרייבורג (2016), מיה ולנטין מקנדל (2017) ומיריי ב. מפלנסבורג (2018).

 ענישה 
בשאר הורשע ברצח ואונס בבית המשפט בוויסבאדן ב-10 ביולי 2019, ונידון למאסר עולם. לפי החוק הגרמני, הנאשם יכול להיות משוחרר על תנאי לאחר 15 שנים, אם בית המשפט קבע שהוא כבר אינו מסוכן. במקרה הזה פסק הדין כולל ממצא של "חומרת אשמה יוצאת דופן", מה שמצמצם את הסיכוי לשחרור לאחר 15 שנים.

 הערות שוליים 

קטגוריה:ויסבאדן
קטגוריה:2018 בגרמניה
קטגוריה:פשע בגרמניה
קטגוריה:מהגרים לגרמניה
קטגוריה:יהדות גרמניה
קטגוריה:פרשיות אונס
קטגוריה:קורבנות רצח בגרמניה
קטגוריה:רצח נשים